Imtella' Lulju 3, 2021 - Aġġornata 3 Ta' Lulju, 2021 11:38am Rapport: Fiorella Pace Id-Dar tal-Providenza qed iġġedded stedina lill-poplu Malti għall-Ħadd li ġej bit-tema "Sabiħ li tagħti". Id-Direttur tad-Dar, Dun Martin Micallef, qal li jorganizzaw maratona fis-sajf minħabba li l-flus tal-ġabra tal-ewwel tas-sena jkunu spiċċaw jew waslu biex. Spjega li minħabba l-pandemija, mis-sena l-oħra 'l hawn, naqsu ħafna sorsi ta' dħul minn attivitajiet varji ta' ġbir ta' fondi. Huwa żied jgħid li l-eluf ta' ewro fi spejjeż ta' kuljum baqgħu hemm, fosthom għall-pagi lit-300 ħaddiem bejn full u part time li jagħtu servizz professjonali lill-115-il resident. Madankollu qal li ċertu proġetti twaqqfu, fosthom taħriġ lill-ħaddiema minn professjonisti li jiġu minn barra. "L-ispejjeż dejjem jikbru. Meta ġejt hawnhekk 13-il sena ilu l-ispejjeż kienu mod, illum ilħaqna kważi €6 miljun fis-sena. Allura biex inkomplu nagħtu l-aħjar servizz lil dawn il-persuni, servizz individwalizzat, li jwieġeb għall-bżonnijiet partikolari ta' kull individwu, għandna bżonn somma kbira imma għall-grazzja t'Alla l-Bambin dejjem ipprovdielna u ċert li se jipprovdielna wkoll nhar il-Ħadd li ġej." Dawn il-ġranet, Dun Martin Micallef għalaq 25 sena saċerdot. Nofs dan iż-żmien qattgħu imexxi d-Dar tal-Providenza. Stqarr li jħossu emozzjonat ħafna għax iltaqa' ma' ħafna nies b'esperjenzi li kabbruh u seta' jwassal l-imħabba t'Alla lilhom. Jgħid li l-aħħar sena ma kinitx faċli. "Bħal-lum sena kont ingħatajt l-aħbar li kelli kanċer u fis-6 ta' Lulju bdejt it-trattament u għall-grazzja t'Alla r-riżultati issa li lestejt it-trattament kollu kienu pożittivi u qed inkompli bil-ħajja normali tiegħi. …. Sibt ħafna mħabba u kont impressjonat ħafna anke bis-servizz tal-onkoloġija. Dak iż-żmien lanqas il-familjari ma setgħu jiġu jarawni jiġifieri l-imħabba u l-attenzjoni tapprezzaha meta tirċieviha minn dawn in-nurses u t-tobba li jagħmlu minn kollox biex ikunu qrib tal-marid." Dun Martin Micallef jittama li bil-ġbir ta' fondi tal-Ħadd li ġej ikun jista' jitkompla l-proġett tal-ftuħ ta' dar oħra fil-komunità fil-Balluta, u t-tisbiħ ta' 4 appartamenti f'Villa Papa Giovanni fid-Dar tal-Providenza stess. L-attività tal-Ħadd li tibda f'nofsinhar u tibqa' serja sa nofsillejl se tixxandar fuq l-istazzjonijiet tat-televiżjoni fosthom TVM2. Min jixtieq jista' jmur id-Dar tal-Providenza u jagħti d-donazzjoni mill-karozza.